b'\n_START_ARTICLE_\nKimolan kanava\n_START_PARAGRAPH_\nKimolan kanava on Pohjois-Kymenlaaksossa Kymijoen vesist\xc3\xb6ss\xc3\xa4 oleva kanava, joka sijaitsee Iitin kunnan ja Kouvolan kaupungin rajalla. Se rakennettiin helpottamaan puutavaran uittoa P\xc3\xa4ij\xc3\xa4nteelt\xc3\xa4 Kymijoen varren tehtaisiin. Kanava oikaisee niin sanotun Kymijoen mutkan ja ohittaa Vuolenkosken ja Mankalan voimalaitokset lyhent\xc3\xa4en siten vesimatkaa l\xc3\xa4hes 30 kilometri\xc3\xa4. Kanavaa alettiin kunnostaa veneily\xc3\xa4 varten vuonna 2018.\n_START_SECTION_\nUittokanava\n_START_PARAGRAPH_\nKanavan rakentaminen aloitettiin vuonna 1962 ja se vihittiin k\xc3\xa4ytt\xc3\xb6\xc3\xb6n elokuussa 1966. Uittopuomien ja muiden rakenteiden viimeistely jatkui kuitenkin vuoteen 1969 asti. Rakennuttajana oli silloinen Tie- ja vesirakennushallitus. Kaksi 30 tonnin nosturia toimitti Valmet Oy:n Rautpohjan tehdas Jyv\xc3\xa4skyl\xc3\xa4st\xc3\xa4._NEWLINE_Seitsem\xc3\xa4n kilometri\xc3\xa4 pitk\xc3\xa4 Kimolan kanava yhdist\xc3\xa4\xc3\xa4 Konniveden ja Pyh\xc3\xa4j\xc3\xa4rven Kymijoen yl\xc3\xa4juoksulla. Kanavan l\xc3\xa4nsip\xc3\xa4\xc3\xa4 on Iitin Koskenniskassa ja it\xc3\xa4p\xc3\xa4\xc3\xa4 Kouvolan Kimolassa. Kimolan kanavassa ei ole sulkuja, vaan vedenpinnan tasaa kallionleikkaukseen rakennettu 12 metri\xc3\xa4 korkea pato, jonka alapuolelle tukkiniput siirrettiin suurella nosturilla. Alakanavasta tukit jatkoivat matkaansa virtauksen mukana ensin noin 70 metri\xc3\xa4 pitk\xc3\xa4n kalliotunnelin l\xc3\xa4pi ja sitten avokanavaa pitkin kohti Pyh\xc3\xa4j\xc3\xa4rve\xc3\xa4. Kanavalla on leveytt\xc3\xa4 kahden nippujonon verran. Kanava on kapeimmillaan noin 12 metri\xc3\xa4 leve\xc3\xa4, mik\xc3\xa4 vastaa noin yhden nippulautan leveytt\xc3\xa4._NEWLINE_Tukinuitto kanavassa lopetettiin suurilta osin vuonna 1999 ja viimeiset puut uivat Kimolan kautta 14. elokuuta 2002.\n_START_SECTION_\nMy\xc3\xb6hempi k\xc3\xa4ytt\xc3\xb6 ja tulevaisuus\n_START_PARAGRAPH_\nVuolenkosken ja Jaalan alueen kotiseutu- ja kyl\xc3\xa4toimikunnat ovat esitt\xc3\xa4neet, ett\xc3\xa4 Kimolan kanava tulisi muuttaa sulkukanavaksi matkailuliikennett\xc3\xa4 palvelemaan. T\xc3\xa4t\xc3\xa4 tarkoitusta varten perustettu Vesitieyhdistys on esitt\xc3\xa4nyt my\xc3\xb6s koko Kymijoen kanavointia  Suomenlahteen, jolloin Kimolan kanavasta tulisi yksi reitin, Kymijoen kanavan, sulkukanavista. Rakennusty\xc3\xb6t olisivat kuitenkin eritt\xc3\xa4in vaikeita ja kalliita. Lis\xc3\xa4ksi uittos\xc3\xa4\xc3\xa4nn\xc3\xb6n mukaan olisi huomioitava tukinuiton jatkumisen mahdollisuus. J\xc3\xa4rvi-Suomen Uittoyhdistys on ilmoittanut uiton p\xc3\xa4\xc3\xa4ttyneen toistaiseksi, ei lopullisesti._NEWLINE_Konsulttiyritys P\xc3\xb6yry Oy julkaisi vuonna 2011 esiselvityksen, jonka mukaan Kimolan kanavan vanhan nippunosturin ja padon purkaminen ja niiden korvaaminen sululla olisi kannattavaa. Uusi sulku olisi 35 metri\xc3\xa4 pitk\xc3\xa4, 8 metri\xc3\xa4 leve\xc3\xa4, 12 metri\xc3\xa4 korkea ja sen syv\xc3\xa4ys olisi 3,5 metri\xc3\xa4. Pelk\xc3\xa4n sulun rakentamisen arvioitiin maksavan 6,2 miljoonaa euroa, mink\xc3\xa4 lis\xc3\xa4ksi kanavan ylitt\xc3\xa4vien teiden korottamisen arvioitiin maksavan pari miljoonaa euroa. Rakentamis- ja yll\xc3\xa4pitokustannuksista vastaisi todenn\xc3\xa4k\xc3\xb6isesti valtio. Sulun rakentaminen edist\xc3\xa4isi alueen matkailua ja rantarakentamista, ja kanavassa voitaisiin kuljettaa my\xc3\xb6s rahtia. _NEWLINE_Nykyisin kanavanvarressa j\xc3\xa4rjestet\xc3\xa4\xc3\xa4n paljon onkimiskilpailuja. SM-onkikisat on pidetty Kimolan kanavalla vuosina 1990, 2007 ja 2009. Jaalan puoleisella Kimolanlahdella vietettiin 2000-luvun alussa vuosittain elokuussa Kanavan tulet -kyl\xc3\xa4tapahtumaa._NEWLINE_Kanavan rantapenkereet ovat heikot ja sortumavaarassa, ja niiden kunnostamisen kalleus, miljoonissa liikkuva summa, on tullut yll\xc3\xa4tyksen\xc3\xa4 kanavan kunnostusta tavoitelleille._NEWLINE_Kunnost\xc3\xb6iden suunnitellaan alkavaksi kes\xc3\xa4ll\xc3\xa4 2018. Tarjouskilpailun perusteella kunnostus maksaisi 20,8 miljoonaa euroa.'